Document ID: 32005R0931

ΚΑΝΟΝΙΣΜΌΣ (ΕΚ) αριθ. 931/2005 ΤΗΣ ΕΠΙΤΡΟΠΉΣ
της 6ης Ιουνίου 2005
για τροποποίηση των παραρτημάτων Ι, ΙΙ, III Β και VI του κανονισμού (ΕΚ) αριθ. 517/94 του Συμβουλίου περί της θέσπισης κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί της θέσπισης κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής (1), και ιδίως το άρθρο 28,
Εκτιμώντας τα ακόλουθα:
(1)
Λόγω της εκδόσεως του κανονισμού (ΕΚ) αριθ. 1810/2004 της Επιτροπής, της 7ης Σεπτεμβρίου 2004, που τροποποιεί το παράρτημα I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (2), είναι απαραίτητο να τροποποιηθεί και το παράρτημα Ι του κανονισμού (ΕΚ) αριθ. 517/94 του Συμβουλίου.
(2)
Μετά τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για το εμπόριο κλωστοϋφαντουργικών προϊόντων, η Δημοκρατία της Σερβίας καλύπτεται από τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών (3). Επομένως, πρέπει να διαγραφούν από τα παραρτήματα II, III B και VI του κανονισμού (ΕΚ) αριθ. 517/94 οι αναφορές στη Δημοκρατία της Σερβίας. Αντίθετα, η Δημοκρατία του Μαυροβουνίου και το Κοσσυφοπέδιο, με τη μορφή που ορίζεται το τελευταίο στην απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, αποτελούν χωριστά τελωνειακά εδάφη και, επομένως, πρέπει να αναφέρονται ανεξάρτητα στα παραρτήματα II, III B και VI του εν λόγω κανονισμού. Για το σκοπό αυτό, καθορίστηκαν νέα επίπεδα ποσοστώσεων για τη Δημοκρατία του Μαυροβουνίου και το Κοσσυφοπέδιο, με τη χρησιμοποίηση του καταλληλότερου κριτηρίου προς το σκοπό αυτό, δηλαδή της αριθμητικής σχέσης του πληθυσμού τους.
(3)
Επομένως, ο κανονισμός (ΕΚ) αριθ. 517/94 πρέπει να τροποποιηθεί αναλόγως. Για λόγους σαφήνειας, η τροποποίηση αυτή πρέπει να περιλαμβάνει κυρίως την πλήρη αντικατάσταση των παραρτημάτων I, II, III B και VI.
(4)
Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής κλωστοϋφαντουργικών που συστάθηκε με το άρθρο 25 του κανονισμού (ΕΟΚ) αριθ. 517/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I, II, III B και VI του κανονισμού (ΕΚ) αριθ. 517/94 αντικαθίστανται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από την δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουνίου 2005.

Labels: 18
3
1